Der er ikke noget grinagtigt over det syriske regimes uhyrlige overgreb mod egen befolkning.

Men det er ærlig talt temmelig vanskeligt ikke at trække på smilebåndet, når man konfronteres med styrets seneste udmelding.

For hvis man skal stole på den statsejede tv-station Al-Dunya TV, så har Bashar al-Assads styre fuldstændig tabt kasketten.

Således har tv-stationen lanceret en mildest talt uhyrlig konspirationsteori om, at selveste Lionel Messi og resten af FC Barcelonas stjerneparade assisterer oprørerne med våbensmugling - fra grønsværen på Camp Nou! Det skriver blandt andre Yahoo Sports.

Paranoiaen sprang ud i lys lue, da Al-Dunya TV søndag bragte et indslag, hvor man hævdede, at FC Barcelona hjalp oprørerne med ruter til våbensmugling. En anklage, der første gang så dagens lys i december.

Søndag fortalte tv-stationen i ramme alvor - og med stor detaljerigdom - at cataloniernes positionsspil var nøje designet til at videregive smuglerruter til den væbnede modstand mod Assad.

Den syriske mistankte samler sig omkring Lionel Messi, Andres Iniesta, Xavi og Sergio Busquets og ikke mindst cheftræner Josep Guardiola.

Syrerne mener, at Iniestas løbemønstre angav den første del af en smuglerrute, mens Messis efterfølgende aflevering skal symbolisere overleveringen af våbnene.

Du kan se den bizarre konspirationsteori i tv-indslaget over artiklen!